google/wiki40b huggingface dataset:
Bodø Nu

Bodø Nu er en nettavis for Bodø. Det er også et månedsmagasin som kommer ut i 28.000 eksemplarer til alle husstander i Bodø, Fauske, Saltdal og Sørfold. Avisen hadde første utgave i mars 2002. Grunnlegger er Geir Are Jensen, tidligere TV 2-reporter og kulturleder i Nordlandsposten. Jensen er også daglig leder og redaktør for avisen.
Selskapet bak Bodø Nu heter Nu Publishing AS, og eies av Geir Are Jensen (67,5 %) og Ståle Pettersen (32 %). Sistnevnte var tidligere avisens markedssjef.
Fra januar 2013 har selskapet satset offensivt med nettavisen bodonu.no.
Tidligere redaktører er NRK-profil Knut Folkestad, Eivind Undrum Jacobsen og Per-Kjetil Skare.

Ledelsen

Per 2018 er Geir Arne Jensen utviklingsredaktør i Bodø Nu, og Ståle Pettersen er daglig leder. Markus André Jensen er ansvarlig redaktør.

«Årets Bodøværing»

Avisen innstiftet i 2016 prisen «Årets Bodøværing». I 2016 ble prisen tildelt Gøran Aamodt, sjef for Parken stadion. I 2017 gikk prisen til Sumaya Jirde Ali.
Ytre Torskefjorden

Ytre Torskefjorden (også kalt Storfjorden; nordsamisk: Olggut Dorskavuotna) er en fjord på østsiden av Kvaløya i Kvalsund kommune i Finnmark. Fjorden har innløp mellom Oterhaugen i nord og Storneset i sør og strekker seg to kilometer vestover til Torskefjorddalen i enden av fjorden.
Fjorden er 62 meter på det dypeste, helt ytterst i fjorden. Det er ingen bosetninger ved fjorden.
Jiaoling

Jiaoling (kinesisk: 蕉岭县; pinyin: Jiāolǐng Xiàn) er et fylke i den kinesiske provinsen Guangdong. Det ligger innen byprefekturet Meizhou.
I 1999 hadde fylket et folketall på 224 170 innbyggere.

Kulturminner

Qiu Fengjias gamle bolig (Qiu Fengjia (guju) 丘逢甲(故居)) er oppført på Folkerepublikken Kinas liste over kulturminner.

Samferdsel

Kinas riksvei 205 passerer gjennom området. Den begynner i Shanhaiguan i Hebei og ender opp sør i Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Vestervig kloster

Vestervig kloster var et augustinerkloster og senere en herregård beliggende i Vestervig Sogn i Jylland. Den eneste gjenværende rest av den firefløyete klosterbygningen er den store Vestervig Kirke. Tilbake av jordbesittelsen finnes de to gårdene Vestervig Overgaard og Vestervig Nedergaard.

Historie

Vestervig var opprinnelig krongods, og det ble omtalt i Kong Valdemars jordebok. Det var i dette område at Thys lokale skyttshelgen Sankt Thøger (eller Theodgar) hadde sin gang på 1000-tallet. Klosteret ble grunlagt ca. 1110 og ble sete for augustinerordenen, og Thøgers jordiske rester ble overført til klosterkirken i 1117. Vestervig kloster skulle bli et av landets rikeste, og her hadde de første biskoper av Vendelbo stift sete.   
Under skipper Clements feide ble klosteret utplyndret av en av dennes underførere. Den siste prost var var Svend Mogensen, som i 1530 fikk klosteret som len og beholdt det etter reformasjonens innførelse. Kannikene ble også boende her i en årrekke.
Klosteret ble siden kongelig len, og i 1661 ble det solgt til Joachim Irgens, som rev bygningene ned.

Liden Kirstens grav

På den tilknyttede kirkegård finnes den såkalte Liden Kirstens grav, hvor etter sagnet skulle ligge begravet Valdemar Is søster Christine og prins Buris Henriksen. Den nesten 3,5 m lange og smale liksten fra det annen halvdel av det 12. århundre, dekker over to graver med et mannlig og et kvinnelig skjelett.
Poduridae

Utseende

Små (opptil 1,5 mm), brede, mørkt blåfiolette spretthaler. Beina og antennene er ganske korte, men springgaffelen er lang slik at dyret kan hoppe ved å spenne denne mot vannets oveflatehinne. Øynene er forholdsvis store med tallrike fasetter.

Levevis

Podura aquatica kan finnes i store mengder på overflaten av vann. Den lever av plante- og dyrerester.

Utbredelse

Podura aquatica er vidt utbredt og finnes i Palearktis, Sørøst-Asia og Nord-Amerika.
Det europeiske føderalistpartiet

Partiets offisielle nettsted

http://www.federalistparty.eu/
Caracasbaai

Caracasbaai er ei bukt på sørøstkysten av Curaçao.
Bukta har gode havneforhold på grunn av dybden, atkomst og beskyttet beliggenhet.
 Det gjør den tilgjengelig for store skip. På 1800-tallet ankret skip opp i Caracasbaai i påvente av å gå til Willemstad. De første turistskipene la også til i bukta. I 1927 ble det installert fortøyningsanlegg for skip. Tungolje ble ført til Caracasbaai i rørledning fra raffineriet i Schottegat. Det ble bygget tankanlegg for bunkersolje og andre produkter. Det er fortsatt to pirer i bukta, men den har ikke lenger noe betydning som bunkershavn.
Bukta er en del av Curaçaos marinpark og et populært sted på grunn av strendene og mulighetene for dykking.
Finnmark Fremtid

Finnmark Fremtid var en avis utgitt i Vardø fra januar 1924 til august 1940. Den ble utgitt av Norges Kommunistiske Parti og fungerte som partiets fylkesavis. På folkemunne fikk den skarpe avisen etter hvert kallenavnet «Kniven».
Avisen ble først utgitt en gang i uken. Opplaget økte snart fra rundt 1500 til 2300, og den ble i løpet av få måneder Finnmarks mest utbredte. Fra og med nummer 26 i 1924 kom den to ganger i uken.
I avisens historie er Richard Bodin den sentrale personligheten. Han var redaktør for avisen fra opprettelsen i 1924. Bodin skapte en avis med en viss suksess, men redigerte den også med en såpass selvstendig linje at han flere ganger fikk kritikk og kommentarer fra NKPs partiledelse. Sommeren 1932 ble han erstattet av Martin Brendberg. Brendberg sluttet imidlertid alt i januar året etter, for å ta fatt på partioppgaver i Oslo. Etter ham tok Gotfred Johan Hølvold over. Hølvold ble bare til oktober, da han sluttet for å overta NKPs avis Nordlands Arbeiderblad. Dermed kunne Bodin innlede sin andre periode som redaktør for avisen i november 1933. Til slutt endte det imidlertid med at Bodin forlot både avisen og partiet. I 1937 tok Åsmund Nygård over, og akslet redaktørvervet fram til krigen.
Finnmark Fremtid ble som andre NKP-aviser stoppet av de tyske okkupantene. Siste utgave kom 5. august 1940.
For å unnslippe nazistene besluttet flere av landsdelens mest sentrale kommunister denne sommeren å søke tilflukt for seg og sine i Sovjet, og organiserte i august/september en masseflukt over havet til Fiskerhalvøya. Avisens tidligere redaktøren Gotfred Hølvold var sentral i planene, og vurderte på et tidspunkt også muligheten for å få med pressa til Sovjet og fortsette trykkingen av NKP-avisa der.
Mensur (fekting)

Mensur (fekting)  (av mensura, mål) er en fektekamp mellom menn med skarpe våpen, tradisjonelt avholdt av tyske og østerrikske, katolske studentforeninger.  
Det gjelder nøyaktige regler for varighet, våpen og beskyttelselklær, og for den avstand (mål) som skal være mellom de stillestående fekterne. De studentforeningene som driver med mensur kalles Schlagende Verbindungen (slående, i betydningen fektende, foreninger). Mensur som fekting, stammer fra 1800-tallet. 
Fekteren (Paukant) er beskyttet gjennom bandasjering av arm, bryst, hals og i tillegg en stålbrille med nesebeskytter. Deler av hodet og ansiktet kan være ubeskyttet og dermed bli skadet. En mensur gir ingen vinner eller taper.  Fekterens innsats blir vurdert av hans egen forening, kalt Corps, uavhengig av motstanderen. Det som gir anerkjennelse er teknikken, men mest av alt å kunne delta «oppreist», i betydningen ikke å vise frykt. Motstanderne hentes fra ulike foreninger og settes sammen i tvekamper, slik at de er i utgangspunktet jevnbyrdige.

Forbundsdagen vurderte i 2016 våpenbruken mot forfatningen (Grundgesetz), og kom til at den ikke var grunnlovsstridig.
Spetakkel presenterer Slaglinjelaget

Spetakkel presenterer Slaglinjelaget er et musikkalbum med Spetakkel, utgitt i 2005. Albumet lå en uke på VG-lista og endte med en 28.-plass.
Nyseryllik

Etymologi

Navnet ryllik kommer fra lavtysk roleke som henspiller på at bladene ruller seg sammen i tørke. Det latinske achillea kommer fra den greske mytologiske helt Akilles som ifølge sagnet leget sine soldaters sår med ryllik. Ptarmica kommer fra det greske ptairo som betyr å nyse.

Utbredelse

Planten er en eurasiatisk art som opprinnelig ble innført i Norge som hageplante på 15-1700-tallet. Fra ca. 1900 finnes flg. beskrivelse av utbredelsen: ”Viltvoxende hist og her i lavlandet, omtrent til Polarcirkelen.” Planten er nå observert opp til over 1200 moh. på sørvestlandet og har etter hvert spredt seg over hele landet. Vanlig, men ikke i så stort antall som vanlig ryllik. Nyseryllik trives godt i grøfter og på fuktig, dårlig drenert jord.

Bruk og nytte

I likhet med sin nære slektning, ryllik, inneholder nyseryllik bitterstoffer som, blant annet achillein, som har gitt uttrekk av planten aromatiske og medisinske egenskaper. Det brukes blant annet i enkelte krydderbrennevinsorter. Enkelte steder har den også vært brukt som te. Rota av nyseryllik har tidligere vært tørket og knust, og brukt til snus eller nysepulver – derav også navnet på planten.
Mareritt

Mareritt er en svært ubehagelig drøm. Den som opplever mareritt, våkner gjerne av urolig søvn og føler seg dårlig og redd. De fleste friske mennesker har mareritt fra tid til annen, i gjennomsnitt en gang i måneden. Urolige og angstfylte drømmer er oftest knyttet opp mot stress og en følge av belastninger, bekymringer og traumer som har skjedd eller skjer i livet. For noen kan hyppige mareritt forstyrre og plage dem mye, for andre kan uhyggelige drømmer bety mindre, mens oppvåkningen er ubehagelig. Noen går i samtaleterapi for å avhjelpe intenst skremmende drømmer.

Ordbakgrunn

Betegnelsen «mareritt» henger sammen med tradisjonelle forestillinger om «å bli ridd av en mare», et vesen i folketro og myter som angivelig setter seg på brystet og rir på den sovende slik at vedkommende vrir seg i vonde drømmer.
Ordet finnes på flere språk med samme etymologiske opprinnelse: på svensk kalles det mardröm, på islandsk martröð, på engelsk nightmare, på tysk Nachtmahr og på fransk cauchemar (omtrent «maretrykk»).
Opprinnelig ble ordet brukt om søvnparalyse (søvnlammelse), en kortvarig tilstand som kan inntreffe umiddelbart før innsovning eller etter oppvåkning der en opplever hallusinasjoner og lammelse som gjør det vanskelig å puste. Slike anfall opptrer sjelden, men kan oppleves som svært skremmende og tolkes som møter med demoner og andre truende vesener fra kulturen personen kjenner. Det er først i løpet av de siste to hundre årene at ordet har fått den betydningen det har i dag.
Agraeus

Utseende

Nokså små (ca. 5 millimeter), brede, mørke smellere. Pronotum er stort og bredt med høye lengdekjøler på sidene gjerne også et par høye, spisse knøler ved forkanten. Dekkvingene har gjerne opphøyde, hårkledte knøler og er tett og kraftig punkterte. Antennene er kraftige og sagtakkede, gjerne røde.
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

Smellernes larver lever i jorda eller i død ved. Artene i denne slekten sitter gjerne i ro og virker ikke særlig aktive.

Utbredelse

Slekten er utbredt i Sørøst-Asia.
Tautomer

En tautomer er en egen type isomer av en organisk forbindelse som har den egenskap at den raskt kan endre sin isomeriske form ved en kjemisk reaksjon som kalles tautomerisering.
Vanligvis forekommer dette som migrering av hydrogenatomer (protoner) med et ombytte av en enkeltbinding med en dobbeltbinding. I løsninger hvor tautomeri er mulig vil en kjemisk likevekt mellom de to tautomerene oppnås. Forholdet mellom tautomerene kommer an på mange faktorer, inkludert temperatur, løsningsmiddel og pH. Tautomeri er et spesialtilfelle av strukturell isomeri. Tautomeri kan katalyseres med syrer og baser.
Vektorprosessor

En vektorprosessor er en mikroprosessor som utfører operasjoner på flere data samtidig. Dette er i motsetning til en skalar mikroprosessor, som håndterer ett element av gangen. De aller fleste mikroprosessorer er skalare eller nær skalare. Vektorprosessorer var vanlige innenfor vitenskapelig databehandling på 1980- og 1990-tallet, men skalere prosessorer hadde en raskere teknologisk utvikling og gjorde vektorprosessoren nær utdødd.
De fleste mikroprosessorer i dag inneholder vektorinstruksjoner, kjent som SIMD, som for eksempel SSE2 og AltiVec. Moderne spillkonsoller og skjermkort benytter seg av vektorprosessorer. Et eksempel er Cell-prosessoren, utviklet i et samarbeid mellom IBM, Toshiba og Sony i 2002 for bruk i Sony PlayStation 3.
Jules Hardouin Mansart

Liv og virke

Han var en nevø av François Mansart, og tok senere dennes etternavn og er den mest berømte av denne slekts mange byggmestere. Mansart lærte også hos Libéral Bruant. 
Et ungdomsarbeide er ombygningen av Château de Clagny (nå ødelagt). Han stod for utvidelsen av kongeslottet i Saint-Germain-en-Laye. Men hans største verk ble fullendelsen af Château de Versailles, som under hans ledelse (fra 1675 og fremover) ble sterkt omformet både i det ytre og i det indre; han har bl.a. oppført slottskirken (sammen med Robert de Cotte, fullendt 1710) og især etter Charles Le Bruns død dirigert den indre utstyrelse av Appartements du roi (kongens gemakker). I slottsparken har han bygget orangeriet, kolonnaden og Grand Trianon. 
Château de Marly (1679) ble ødelagt under revolusjonen. 
Hans kunstneriske hovedverk er imidlertid Invalidedomen i Paris, behersket i sin bruk av barokkens virkemidler (1680-93). Dessuten har han planlagt de parisiske plassene Place des Victoires og Place Vendôme og bl.a. bygget landslottet Château de Dampierre og rådhuset i Lyon.
Etter hvilken av de to arkitekter Mansart de brutte mansardtak har fått navn, er neppe helt sikkert, men det synes sikkert at Jules Hardouin Mansart har skaffet denne takform borgerrett ved å anvende dem i Clagny og på stallene i Versailles.
Polymerpengeseddel

Polymerpengeseddel er en pengeseddel av polymer, som gjør dem både mer slitesterke og sikrere mot forfalskning enn tradisjonelle pengesedler av papir. Polymersedlene ble utvikla av Reserve Bank of Australia, Commonwealth Scientific and Industrial Research Organisation (CSIRO) og University of Melbourne. De første polymersedlene i sirkulasjon var australske dollar i 1988. I dag brukes denne typer sedler for ei rekke valutaer verden over.
Gauda (konge i Numidia)

Gauda var konge i Numidia fra 105 f.Kr. til 88 f.Kr. Han var sønn av Mastanabal, halvbror til Jugurtha og nevø av den tidligere kong Micipsa. Numidia hadde vært eget kongedømme fra 202 f.Kr. da Masinissa (Gaudas farfar) med støtte av romerne ble konge etter sin innsats på romersk side på slutten av den andre punerkrig mellom Roma og Karthago.
Den romerske historikeren Gaius Sallustius Crispus (Sallust) omtaler Gauda som «noe åndssvak». Under Jugurthakrigen skal Gauda ha alliert seg med romerne under ledelse av Quintus Caecilius Metellus Numidicus og bedt om å bli hedret som prins og med romersk livvakt, noe han ikke fikk. Den romerske generalen Gaius Marius, som var en fiende av Metellus, brukte denne uenigheten for alt det var verdt i sine intriger mot Metellus.
Etter at Jugurthas styrker var slått i den langvarige Jugurthakrigen og Jugurtha selv var drept (105–104 f.Kr.) av Gaius Marius, ble Gauda innsatt som konge i et svært redusert numidisk kongerike. De vestlige delene av landet ble innlemmet i Mauretania under kong Bocchus I som takk for at de hadde utlevert Jugurtha til romerne.
Gauda var far til Hiempsal II som etterfulgte ham som numidisk konge i 88 f.Kr. Den østlige delen av Numidia forble eget kongedømme også under Gaudas sønnesønn Juba I fram til 46 f.Kr. Deretter ble riket på nytt delt, og noe ble tillagt Mauretania under Juba Is sønn Juba II mens resten ble en del av den romerske provinsen Afrika.
Dongseong av Baekje

Bakgrunn

Gonji døde i 477 og som Munju kan han ha blitt drept av Hae Gu. Dongseong kan ha blitt forremmet som tronarving av Jin-klanen som slo ned Hae Gus opprør i 478. Forrige konge, Samgeun, døde uten arvinger og trona ble derfor gitt til Dongseong.

Kongetid

Dongseong satte i gang emd å styrke kongehoffets makt etter at hovedstaden ble flyttet fra området det dagens Seoul ligger, sørover til Ungjin. Han fikk bygd flere festninger og slott i den nye hovedstaden. Han inkluderte de lokale klanene Sa, Yeon og Baek i hoffet for å supplere aristokratiet fra den gamle hovedstaden.
Dongseong sendte en tributtdelegasjon til det sørlige Qi-dynasti i 484 og gjenåpnet Baekjes forbindelser med det sørlige Kina etter en lang pause.
Han etablerte en allianse med Silla gjennom hans ekteskap med en adelskvinne fra landet i 493. De to landene angrep i fellesskap Goguryeo i 495.
I 498 tok Baekjehæren kontroll over kongedømmet Tamna på øya Jeju, Tamna hadde formelt akseptert Baekjes overherredømme to år tidligere, men Baekje tok kontroll fordi Tamna ikke hadde sendt tributt.
Den kinesiske boka Qishu skriver at Dongseong sendte hæren til Liaodong og Liaoxi (요서, 遼西) i Kina for å slå ned styrker fra Goguryeo.
Robert Carlyle Byrd

Bakgrunn

Robert C. Byrd ble født i 1917 som Cornelius Calvin Sale Jr. i North Carolina. Moren dsøde av spanskesyken i 1918. I pakt med hennes ønske fordelte faren deres felles barn blant forskjellige slektninger. Ettåringen Cornelius kom til tanten Vlurma Byrd og hennes ektemann Titus, som gav ham navnet Robert Byrd. Han vokste opp i en gruveregion i West Virginia.
På 1940-tallet var Byrd medlem av Ku Klux Klan, og selv om han i ettertid har beskrevet det som en tabbe har synet hans på raseforhold i USA vært kontroversielt.

Politiker

Byrd stemte i 1964 mot å oppheve raseskillet. Han var også motstander av kvotering basert på hudfarge, og rasekortet ble også benyttet da han gikk imot George W. Bush' utnevnelse av Condoleezza Rice som utenriksminister, selv om han selv sa at det først og fremst hadde å gjøre med krigen i Irak. Han fikk like fullt topp uttelling i undersøkelsen NAACP (National Association for the Advancement of Colored People) gjorde av kongressmedlemmenes stemmegivning i perioden 2003–04. Byrd var også motstander av likekjønnet ekteskap og tilhenger av en streng abortlov.
De senere årene markerte Byrd seg som en av Kongressens fremste kritikere av Bush-regjeringens utenrikspolitikk og krigen mot terror. Han gikk blant annet mot opprettelsen av det nye sikkerhetsdepartementet i 2002, og han var også blant dem som stemte mot å gi presidenten rett til å inngå handelsavtaler uten Kongressens samtykke. Han la også vekt på den innkrenkingen av friheten til å stille spørsmål han mener denne politikken har ført til i USA. I 2003 var han en av få senatorer som stemte mot invasjonen av Irak, og påpekte siden ved flere anledninger hvordan den aggressive amerikanske utenrikspolitikken skaffer landet flere fiender enn venner. Han ville imidlertid ikke være med på noen timeplan for tilbaketrekking av soldatene. I 2004 ga han ut boka Losing America: Confronting a Reckless and Arrogant Presidency om Bush-regjeringen og krigen i Irak.
Byrd gav også ut flere bøker om Kongressens historie. Han var også en habil fiolinist, og ga i 1978 ut en plate: U.S. Senator Robert Byrd: Mountain Fiddler. Han overlevde sin kone, og etterlot seg to barn, seks barnebarn og seks oldebarn.
Boccia ved Para-asialekene 2014

Boccia var en av idrettene det ble konkurrert i ved Para-asialekene 2014 i Incheon i Sør-Korea.
McMurdo-sundet

McMurdo-sundet er et cirka 60 km (maksimum 74 km) bredt og 148 km langt sund mellom Rossøya og Victoria Land i Antarktis. Det grenser i sør mot Rossbarrieren og har derfor mer karakter av en bukt. McMurdo-sundet ble oppdaget i 1841 av James Clark Ross.
McMurdo-sundet er en viktig innfallsport til det antarktiske kontinentet. Flere antarktisekspedisjoner har hatt sine baser ved McMurdo-sundet, blant andre Robert F. Scott og Ernest Shackleton. Inntil sundet, på Rossøya, ligger også Antarktis' største samfunn, den amerikanske forskningsstasjonen McMurdo Station.
Muhammed Khatami

Khatamis karriere

Før han tjente som president, hadde Khatami vært en representant i parlamentet fra 1980 til 1982, leder av Kayhan-instituttet, minister for kultur og islamsk rådgivning (1982–1986, og igjen for en ny periode fra 1989 til 24. mai 1992, da han trakk seg), leder for Nasjonalbiblioteket i Iran fra 1992 til 1997 og medlem av øverste råd for kulturrevolusjonen.
Khatami har bachelor-grad i vestlig filosofi fra Isfahan universitet, men han forlot den akademiske utdannelsen mens han studerte for en mastergrad i pedagogikk ved universitetet i Teheran og reiste til Qom for å fullføre sine tidligere studier i islamsk vitenskap. Han studerte der i syv år og fullførte kursene til beste karakter, Ijtihad. Etter det reiste han til Tyskland for å lede Hamburgs islamske senter, hvor han ble til den iranske revolusjonen.
FN utropte år 2001 til FNs år for dialog mellom sivilisasjoner, etter Khatamis forslag.
I tillegg til sitt morsmål persisk, snakker han også arabisk, engelsk og tysk. Han er gift med Zohreh Sadeghi og har to døtre og en sønn: Leila (født 1975), Narges (født 1981) og Emad (født 1989).

Tiden som president

Khatami ble valgt til president 23. mai 1997 og ble gjenvalgt 8. juni 2001 for en ny periode. Khatami vant hovedsakelig på grunn av stemmer fra kvinnene og ungdommene som stemte på ham fordi han lovet å forbedre statusen til kvinnene og svare på kravene til ungdomsgenerasjonen i Iran.
Khatami er regnet som den første reformist-presidenten i Iran, siden fokuset for hans kampanje var på å styre etter loven, demokrati og inkluderingen av alle iranere i den politiske besluttningsprosessen. Men hans reformpolitikk førte til gjentatte sammenstøt med de konservative islamistene i det iranske styret, som kontrollerte mektige styringsorganisasjoner som vokterrådet hvis medlemmer blir oppnevnt av den øverste leder. 
8. april 2005 satt Khatami nær den iranskfødte israelske presidenten Moshe Katsav under begavelsen til pave Johannes Paul II pga alfabetisk orden. Senere hevdet Katsav å ha håndhildt og snakket med Khatami. Det gjør denne hendelsen til den første politiske kontakten mellom Iran og Israel siden diplomatiske bånd ble brutt i 1979.  Men etter at han returnerte til Iran, rapporterte landets statskontrollerte media at Khatami benektet på det sterkeste å ha håndhilst og snakket med Katsav.

Etter presidentperioden

Etter presidentperioden har Muhammed Khatami holdt en lav profil. Foran presidentvalget i 2009 var han en stund kandidat til å stille opp mot Mahmoud Ahmadinejad, men han trakk sitt kandidatur til fordel for Mir Hossein Mousavi. En uke etter valget, der svært mange  protesterte mot det angivelige valgfusket og drapene på demonstranter skrev Khatami et brev der han tok avstand fra politikken til prestestyret og Mahmoud Ahmadinejad. I brevet skrev han blant annet: "Folket har talt, og vi må respektere det. Regjeringen kan ikke drepe og fengsle folk bare fordi de sier hva de mener".
Zhangshan kullkraftverk

(Beijing Jingneng) Zhangshan kullkraftverk er et kullkraftverk i provinsen Shanxi i det nordlig-sentrale Kina. Det har en installert produksjonskapasitet på 600 MW fordelt på 2 turbiner. Anlegget stod ferdig i 2003. I 2008 ble det kjørt tester på ytterligere 2x600 MW, og totaleffekten skal opp i 1.800 MW.